Mannvirkjum , fólki og fénaði bjargað í mesta sinubruna sögunnar Tíu ár eru nú liðin frá því slökkt var í síðustu glæðum eldanna sem loguðu samfleytt í þrjá sólarhringa í Hraunhreppi á Mýrum vorið 2006 . Blaðamaður Skessuhorns var á staðnum alla dagana og skráði í máli og myndum það sem fyrir augu bar . Til að rifja hér upp þessa ógnvekjandi daga í sögu bænda og búaliðs á Mýrum birtum við hér orðrétta frásögn í máli og myndum úr Skessuhorni frá því fyrir réttum tíu árum . ( Texti og myndir ; mm ) Bruninn mikli á Mýrum : Einu umfangsmesta slökkvistarfi sem um getur í sinubrunum hér á landi lauk seint á laugardagskvöldið þegar endanlega tókst að slökkva síðustu eldana sem logað höfðu frá því á fimmtudagsmorgun í Hraunhreppi á Mýrum . Á fimmtudag og fram á laugardagskvöld loguðu eldarnir alla jafnan á stórum svæðum oft á mörgum stöðum samtímis og gerði það slökkvistarf enn erfiðara . Neikvæðar hliðar fækkandi búpenings í sveitum landsins endurspegluðust e.t.v. betur en áður í þessum miklu eldum því fullyrða má að sinueldar sem þessir hefðu aldrei orðið að þessu gríðarmikla báli ef beitarálag væri meira en það er í dag á þessum slóðum . Ástæða er til að hafa áhyggjur af að sinueldar verði í framtíðinni stærri og erfiðari viðfangs af þessum sökum . Seint aðfararnótt laugardags töldu menn að tekist hefði að slökkva alla elda , en fyrirvaralaust blossuðu þeir upp að nýju um kaffileytið sama dag og þá á nokkrum stöðum . Þá var á ný kallað út allt tiltækt lið og tókst að slökkva síðustu eldana um klukkan 23 um kvöldið . Eftir það var stöðug vakt á svæðinu og slökkt í öllum smáglæðum sem gerðu vart við sig . Síðustu eftirlitsferðina fóru menn svo snemma á mánudagsmorgun , en þá sást hvergi glóð og var starfi manna á svæðinu því formlega lokið . Síðar á mánudag fór að rigna og gátu menn þá fyrst andað léttar . Vel á annað hundrað manns kom með einum eða öðrum hætti að slökkvistarfinu í Hraunhreppi sem samtals stóð þannig í fjóra sólarhringa og víst að þar var mikið þrekvirki unnið við að bjarga mannvirkjum og koma í veg fyrir tjón á fólki og búfénaði . Samkvæmt mælingum Náttúrufræðistofnunar Íslands brunnu um 70 hektarar lands í eldunum og ljóst að bruninn mun fela í sér breytinagr á gróðurfari á svæðinu næstu árin . Blaðamaður Skessuhorns var á ferðinni á Mýrum alla dagana sem eldar loguðu og getur vitnað að menn lögðu sig í líma við slökkvi - og björgunarstörf . Þrotlaus vinna og fórnfýsi varð til þess að eldarnir urðu ekki víðfeðmari en raun ber vitni ; nóg samt . Talið er fullvíst að eldurinn , sem átti upptök sín við Snæfellsnesveg , hafi kviknað út frá glóð á sígarettu sem hent var út úr bíl . Ástæða er til að benda reykingamönnum sérstaklega á að öskubakkar eru til þess ætlaðir að drepa í stubbunum og eru í öllum bílum ! Mikill fjöldi slökkviliðsmanna úr a.m.k. fimm slökkviliðum ; Borgarnesi , Borgarfirði , Búðardal , Akranesi og Reykjavík börðust við eldana ásamt bændum af Vesturlandi , nágrenninu , Borgarfirði og Dölum sem komu með dráttarvélar og stórvirkar haugsugur . Þá var fjöldi björgunarsveitamanna að störfum og sjálfboðaliðar sem allir unnu frábært verk . Björgunarstarfi var þannig stýrt að áhersla var annarsvegar lögð á að verja mannvirki á jörðunum þegar eldarnir nálguðust og hinsvegar var mikil áhersla lögð á að bleyta í vegum og vegköntum til að freista þess að hindra að eldarnir næðu yfir þá . Margs konar slökkvitæki ; hefðbundin sem óhefðbundin voru nýtt við slökkvistarfið allt frá svokölluðum klöppum sem barið er á glóð og eld til stórvirkra vatnsflutningstækja . Stórar haugsugur dregnar af öflugum dráttarvélum voru í raun einu tækin sem hægt var að aka með um mýrar og holt enda tækin á stórum og flotmiklum dekkjum . Tankar þeirra höfðu flutningsgetu upp í 15 tonn af vatni . Þá voru dælu - og tankbílar slökkviliðanna nýttir til hins ítrasta , aðrir vatnsflutningabílar , jarðýtu var beitt við að flekkja land og drepa í eldjöðrum og jafnvel þyrla var kölluð til í tvígang en hún dreifði vatni úr um 2 þúsund lítra vatnspoka yfir eldana þar sem önnur tæki komust ekki að af landi . Björgunarsveitarmenn , lögregla , nágrannar og ýmsir fleiri hjálpsamir aðilar lögðu auk þess hönd á plóg við ýmis verk sem fylgja svo umfangsmiklu og mannfreku slökkvistarfi sem þessu . Mannvirki varin og varnarlínur settar upp Í þessum mestu sinueldum í manna minnum varð ekki tjón á mannvirkjum , mönnum eða búfénaði og verður það að teljast blessunarlega vel sloppið . Slökkvistjórinn í Borgarnesi ; Bjarni Þorsteinsson stóð vakt á Mýrunum allt frá fimmtudagsmorgni og fram á mánudag með litlum hléum . Hann var að vonum þreyttur á mánudag þegar Skessuhorn hafði samband við hann : “ Við lögðum áherslu á að enginn skaðaðist í þessum hamförum ; fólk eða fénaður , vörðum mannvirki og byggðum upp varnarlínur til að hefta enn frekari útbreiðslu eldsins . Ég tel að okkur hafi tekist það vel ; það eru allir heilir , mannvirki voru varin og skepnur sluppu . Það ræður enginn mannlegur máttur við svona hamfarir þegar eldurinn flæmist áfram á ógnarhraða og eldsmaturinn er mikill . Því held ég að litið í baksýnisspegilinn eigum við og allir sem að þessu komu á einhvern hátt að vera bæði þakklát og stolt yfir að ekki fór verr , ” sagði Bjarni . Lærum af þessu Aðspurður um þá gagnrýni sem fallið hefur á hann og stjórnun slökkvistarfs sagði Bjarni : “ Ég held að við hefðum ekki getað gert margt öðruvísi en við gerðum miðað við allar aðstæður og undir því álagi sem mannskapurinn var í . Að sjálfsögðu á það við að lengi lærir sem lifir og á það við okkur öll . Auðvitað hefði mátt gera eitthvað öðruvísi en gert var , en árangurinn þegar upp er staðið er góður því menn og skepnur og mannvirki sluppu án skaða og okkur tókst að forða því að eldurinn næði enn meiri útbreiðslu , t.d. suður í Álftaneshreppinn . Sú gagnrýni sem sett var fram sl. sunnudag á störf okkar er eðlileg í ljósi aðstæðna og þreyttur maður sem setur hana fram . Ég held að verði að flokka hana sem einhvers konar áfallastreitu . Þessa gagnrýni tek ég ekki alvarlega en að sjálfsögðu munum við reyna að læra af því hvernig til tókst . Af reynslunni læra menn einni saman í tilvikum sem þessum og menn mega ekki gleyma því að þetta voru stærstu sinueldar Íslandssögunnar . Þrátt fyrir að við höfum fengið á okkur gagnrýni fyrir eitthvað sem menn telja að við höfum gert rangt , þá eru miklu fleiri sem hafa haft samband og þakkað okkur einmitt fyrir að hafa gert allt sem hægt var í baráttunni við eldinn , ” sagði Bjarni að lokum . Viðbragðsaðilar muni koma saman á næstu dögum og meta brunann í heild sinni , viðbrögð slökkviliðsmanna og annarra björgunaraðila .